Ако българският туризъм трябваше да има откровено лого - знак, който да показва какво наистина се случва тук, розите, пясъка и другата псевдомаркетингова ала-бала, щяха да са още по-неадекватни. Вместо тях трябваше да има наблъскани некачествени сгради, халба бира, която да символизира евтин алкохол, а отзад да стоят алчните и хитри очи на държавните чиновници, допуснали морето да се превърне в това. Само през последните дни Иракли, Корал и Странджа станаха повод за масово недоволство заради планираното или започнато застрояване и в тези последни кръпки нормалност сред бетонната вакханалия.

Зашитниците на тези проекти обичат да ги представят като инициативи, които създават работни места при построяването и експлоатацията им по-късно. От природата обаче може да се печели и без тя да бъде унищожавана.

Алтернативата

Национален парк Централен Балкан получи миналата година европейско финансиране в размер на 55 млн. лева. Национален парк Рила получи 21 млн. лева, а парк Пирин – близо 20 млн. лева (за сравнение - "Юлен" АД плаща по около 200 хил. годишно концесионна такса за ски зоната в Пирин). Парите са по Оперативна програма "Околна среда" и са за дейности като опазване и възстановяване на растителни и животински видове и техните местообитания, за охрана, изграждане на посетителска инфраструктура и много други. Сумите се предоставят под формата на обществени поръчки, възлагани от съответната паркова дирекция. Т.е. става въпрос за свежи капитали с ясен произход, които могат да стигнат до местния бизнес и да стимулират конкуренцията.